title: 2012/584/ES: Eiropas Parlamenta Lēmums ( 2012. gada 10. maijs ) par Eiropas Dzelzceļa aģentūras 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par Eiropas Dzelzceļa aģentūras 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/229

         EIROPAS PARLAMENTA LĒMUMS
   (2012. gada 10. maijs)
   par Eiropas Dzelzceļa aģentūras 2010. finanšu gada budžeta izpildes apstiprināšanu
   (2012/584/ES)
   EIROPAS PARLAMENTS,

               —

               ņemot vērā Eiropas Dzelzceļa aģentūras 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Dzelzceļa aģentūras 2010. finanšu gada pārskatiem, ar Aģentūras atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 881/2004, ar ko izveido Eiropas Dzelzceļa aģentūru (3), un jo īpaši tās 39. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0118/2012),

               1.

               sniedz Eiropas Dzelzceļa aģentūras izpilddirektoram apstiprinājumu par Aģentūras 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Dzelzceļa aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 366, 15.12.2011., 100. lpp.

      (2)  OV L 248, 16.9.2002., 1. lpp.

      (3)  OV L 164, 30.4.2004., 1. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par Eiropas Dzelzceļa aģentūras 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Dzelzceļa aģentūras 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Dzelzceļa aģentūras 2010. finanšu gada pārskatiem, ar Aģentūras atbildēm (1),

                  —

                  ņemot vērā Padomes 2012. gada 21. februāra ieteikumu (06083/2012 – C7-0051/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 881/2004, ar ko izveido Eiropas Dzelzceļa aģentūru (3), un jo īpaši tās 39. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Transporta un tūrisma komitejas atzinumu (A7-0118/2012),

                  A.

                  tā kā Revīzijas palāta ir norādījusi – tā guvusi pamatotu pārliecību, ka gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

                  B.

                  tā kā 2011. gada 10. maijā Parlaments sniedza Eiropas Dzelzceļa aģentūras izpilddirektoram apstiprinājumu par Aģentūras 2009. finanšu gada budžeta izpildi (5) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              prasīja, lai Aģentūra atrisinātu problēmu, kas saistīta ar apropriāciju pārnešanu no viena gada uz nākamo. Pārnesot 41 % II sadaļas apropriāciju, ir nopietni pārkāpts budžeta gada pārskata princips,

                              —

                              norādīja – Revīzijas palāta ir uzsvērusi, ka tika atceltas un aizkavējās iepirkuma procedūras, atkārtoti kavējās maksājumu izpilde un gada laikā tika ievērojami grozīta darba programma,

                              —

                              mudināja Aģentūru izveidot konsolidētu darbā pieņemšanas kārtību, kas jāizmanto kā priekšraksts personālam, kas pieņem darbā jaunus darbiniekus;

                  C.

                  tā kā Aģentūras 2010. gada kopējais budžets bija EUR 24 147 240, t. i., par 14,9 % lielāks nekā 2009. gadā; tā kā sākotnējā Eiropas Savienības iemaksa Aģentūras 2010. gada budžetā bija EUR 23 260 000 salīdzinājumā ar EUR 16 060 000 2009. gadā, kas ir par 44,83 % vairāk,

         Budžeta un finanšu pārvaldība

                  1.

                  atgādina, ka Savienības sākotnējā iemaksa Aģentūras 2010. gada budžetā bija EUR 23 260 000; tomēr norāda, ka šai summai tika pievienoti vēl EUR 214 000 no pārpalikuma atgūšanas, tādējādi Savienības kopējā iemaksa 2010. gada budžetā bija EUR 23 474 000;

                  2.

                  iepazīstoties ar Aģentūras gada darbības pārskatu, konstatē, ka tā uzņēmās saistības par 99 % no apropriācijām un maksājumiem izmantoja 77 % no apropriācijām; jo īpaši norāda, ka:

                              —

                              I sadaļā saistības kopumā bija uzņemtas par apropriācijām EUR 14 507 149 apmērā, no kuriem 99 % tika izmantoti maksājumu veikšanai, un no apropriācijām, kas bija pārnestas uz 2010. gadu, maksājumu veikšanai tika izmantoti 77 %,

                              —

                              II sadaļā bija uzņemtas saistības par apropriācijām gandrīz 100 % apmērā un 62 % tika izmantoti maksājumu veikšanai, un no apropriācijām, kas bija pārnestas uz 2010. gadu, maksājumu veikšanai tika izmantoti 92 %,

                              —

                              III sadaļā bija uzņemtas saistības par apropriācijām gandrīz 100 % apmērā un 62 % no tām tika izmantoti maksājumiem, un no apropriācijām, kas bija pārnestas uz 2010. gadu, maksājumu veikšanai tika izmantoti 95 %;

                        atzinīgi vērtē to, ka Aģentūra sniedz informāciju par to apropriāciju izlietojumu, kas pārnestas no 2009. gada uz 2010. gadu;

                  3.

                  uzskata, ka finanšu krīzes apstākļos ir ārkārtīgi svarīgi nodrošināt optimālu budžeta līdzekļu izlietojumu, un prasa Komisijai un Aģentūrai izvērtēt un noteikt, cik budžeta līdzekļu Aģentūrai faktiski nepieciešami, lai tā spētu īstenot visus tai uzticētos uzdevumus;

         Pārvietojumi

                  4.

                  iepazīstoties ar Aģentūras pārskatu par budžeta un finanšu pārvaldības informāciju, konstatē, ka 2009. gada decembrī Aģentūra saprata, ka 11. nodaļas izdevumi (personāla izdevumi) 2010. gada budžetā nav pareizi prognozēti, jo I sadaļas izdevumi tika novērtēti par EUR 1 500 000 mazāk; ņemot vērā Aģentūras sniegto informāciju, saprot, ka šādu situāciju izraisīja:

                              —

                              sistēmiska personāla izdevumu prognožu nepareiza aprēķināšana, jo prognožu aprēķins balstījās uz 2007. gada pamatalgu skalu un līdz ar to iztrūka trīs ikgadējās indeksācijas,

                              —

                              līgumdarbinieku skaita pieaugums saistībā ar to, ka tika samazināts Aģentūras pieprasīto jaunu pastāvīgo štata vietu skaits;

                  5.

                  pieņem zināšanai Aģentūras lēmumu pārnest summu EUR 500 000 apmērā no II sadaļas uz I sadaļu un tikpat lielu summu arī no III sadaļas uz I sadaļu; ņemot vērā Aģentūras sniegto informāciju, konstatē, ka valde un Komisija lēmumu ir apstiprinājušas;

                  6.

                  turklāt norāda, ka nolūkā segt trūkstošo summu Aģentūra īstenoja papildu pasākumus, lai samazinātu izdevumus I sadaļā; ņemot vērā Aģentūras sniegto informāciju, konstatē, ka šie pasākumi ļāva ietaupīt vēl nepilnus EUR 300 000; pieņem zināšanai, ka šī summa ir pārnesta atpakaļ uz II sadaļu;

                  7.

                  pauž nožēlu, ka kļūdainu budžeta prognožu dēļ atsevišķi ieguldījumi netika veikti vai aizkavējās; mudina Aģentūru nekavējoties informēt budžeta izpildes apstiprinātājiestādi par pasākumiem, kas īstenoti, lai izdevumus varētu prognozēt labāk;

                  8.

                  pauž bažas par to, ka Revīzijas palāta ziņojumā par Aģentūras 2010. finanšu gada pārskatiem par šādu situāciju nav ziņojusi; prasa, lai Revīzijas palāta budžeta izpildes apstiprinātājiestādei sniedz paskaidrojumus par šādu bezdarbību;

         Apropriāciju pārnešana

                  9.

                  ņemot vērā Revīzijas palātas sniegto informāciju, pieņem zināšanai, ka uz 2011. gadu pārnesa apropriācijas EUR 5 500 000 apmērā un no tiem EUR 4 300 000 (78 %) attiecas uz precēm un pakalpojumiem, kas bija jānodrošina 2011. gadā;

                  10.

                  atgādina, ka Aģentūra jau 2008. un 2009. finanšu gadā pārnesa ievērojamas summas uz 2010. finanšu gadu; uzskata, ka turpmāk šādus nopietnus budžeta gada pārskata principa pārkāpumus vairs nevarēs atzīt par pieņemamiem un ka nākamreiz, atkārtojoties šā principa pārkāpumiem, budžeta izpildi nedrīkstētu apstiprināt; prasa Aģentūrai nekavējoties veikt nepieciešamos pasākumus, lai stāvokli uzlabotu;

                  11.

                  uzskata, ka Aģentūra pienācīgi nerisināja problēmu, kas saistīta ar apropriāciju pārnešanu no viena gada uz nākamo; atgādina budžeta gada pārskata principa nozīmīgumu; aicina Aģentūru informēt budžeta izpildes apstiprinātājiestādi par pasākumiem, kas veikti, lai uzlabotu ikgadējo budžeta izpildi un samazinātu budžeta apropriāciju pārnešanu;

                  12.

                  tomēr norāda uz Aģentūras atbildi, kurā tā apgalvo, ka analizē iespēju pamatlīgumus par pētījumiem noslēgt daudz agrāk pēc budžeta pieņemšanas; norāda arī, ka attiecībā uz 2011. un 2012. gadu Aģentūra apņēmās pārskatīt savas budžeta prognozes, lai tās labāk pielāgotu reālajām vajadzībām un optimizētu budžeta līdzekļu izlietojumu;

                  13.

                  prasa, lai Aģentūra informē budžeta izpildes apstiprinātājiestādi, kad būs gatavs pārskats, kurš jāpievieno katra gada budžetam, par neizlietotajām apropriācijām, kas pārnestas no iepriekšējiem gadiem; atgādina Aģentūrai, ka šāda prasība tika izteikta jau iepriekšējā budžeta izpildes apstiprināšanas procedūrā;

         Publiskais iepirkums

                  14.

                  pieņem zināšanai, ka nolūkā atvieglot iepirkumu plānošanu gadam Aģentūra gada darba programmā ieviesīs moduli ABAC Contract, lai veicinātu decentralizētu līgumu administrēšanu;

                  15.

                  iepazīstoties ar Aģentūras gada darbības pārskatu, konstatē, ka 2010. gadā tika sākta 21 (sarunu un atklātā) publiskā iepirkuma procedūra un 12 procedūras 2010. gadā tika pabeigtas;

         Grāmatvedības sistēma

                  16.

                  iepazīstoties ar Aģentūras gada darbības pārskatu, konstatē, ka tā ir atjauninājusi rokasgrāmatu par finanšu procedūrām atbilstoši moduļiem ABAC Workflow un ABAC assets;

                  17.

                  atzinīgi vērtē to, ka no 2010. gada 1. septembra Aģentūra izmanto centralizētu sistēmu saņemto rēķinu reģistrēšanai; uzsver, ka šis pasākums ir nepieciešams, lai nodrošinātu visu rēķinu savlaicīgu reģistrēšanu, un tas palīdz novērst maksājumu novēlotu apstrādi;

         Cilvēkresursi

                  18.

                  iepazīstoties ar Aģentūras pārskatu par budžeta un finanšu pārvaldības informāciju, konstatē, ka 2010. gada 31. decembrī Aģentūra nodarbināja 133 pagaidu darbiniekus un 9 līgumdarbiniekus; pieņem arī zināšanai, ka joprojām norisinās darbā pieņemšanas procedūras, lai panāktu, ka Aģentūrā ir 2010. gada štatu sarakstā paredzētie 139 pagaidu darbinieki un 2011. gadā – 144 pagaidu darbinieki;

                  19.

                  norāda, ka saskaņā ar pārskatu par budžeta un finanšu pārvaldības informāciju 2010. gadā Aģentūrā bija 6 norīkotie valsts eksperti;

                  20.

                  saskaņā ar Aģentūras sniegto informāciju apstiprina, ka tā ir izstrādājusi rokasgrāmatu, kurā konsolidēti dažādie noteikumi, instrukcijas un vadlīnijas par pieņemšanu darbā; uzsver, ka ir svarīgi individuālu darbinieku pieņemšanu darbā veikt, nepārkāpjot principu par vienlīdzīgu attieksmi pret kandidātiem;

         Darbības rezultāti

         Gada darba programma un stratēģiskā plānošana

                  21.

                  prasa, lai Aģentūra gada darba programmā iekļauj skaidrāku informāciju par kopējo budžeta finansējumu, kas rezervēts publiskajiem iepirkumiem un paredzamo līgumu aptuvenu skaitu un to veidu; secina, ka šāda prasība faktiski ir noteikta Aģentūras finanšu noteikumu 60. panta 3. pantā, kur minēts, ka Aģentūras gada programma atbilst lēmumam par tajā ietverto darbību finansēšanu, ja tās ir skaidri noteiktas un pamatā esošie kritēriji ir precīzi definēti;

                  22.

                  turklāt mudina Aģentūru izstrādāt daudzgadu plānu, kurā, pamatojoties uz ilgtermiņa mērķiem, būtu noteikti daudzgadu uzdevumi un ar tiem saistītie galvenie darbības rādītāji; uzsver, ka tas ieinteresētajām personām sniegtu labāku informāciju par mērķiem/darbībām, stratēģiskajām prioritātēm un resursu sadali;

                  23.

                  norāda, ka saskaņā ar gada darbības pārskatu Aģentūras darbības plānošanas un budžeta struktūra 2010. gadā tika pārskatīta, lai no 2012. gada ieviestu uz darbības jomām balstītu plānošanu;

         Divas atrašanās vietas

                  24.

                  uzskata, ka Aģentūras darbība divās vietās (Lillē un Valensjēnā) rada tai papildu izmaksas; turklāt norāda, ka šī piezīme ir iekļauta kopš 2006. gada un ka Padome nav rīkojusies, lai veiktu izmaiņas Lēmumā 2004/97/EK, Euratom (6), saskaņā ar kuru Aģentūras darbībai jānotiek divās vietās;

         Iekšējā revīzija

                  25.

                  ņemot vērā Aģentūras sniegto informāciju, apstiprina, ka Iekšējās revīzijas dienests 2010. gadā veica plānošanas un budžeta līdzekļu sadales procesu revīziju, lai sniegtu pamatotu pārliecību par Aģentūras iekšējās kontroles sistēmu attiecībā uz plānošanas un budžeta līdzekļu sadales procesiem; norāda, ka Iekšējās revīzijas dienesta ieteikumi attiecas uz stratēģisko plānošanu, ieņēmumu un izdevumu tāmes projekta saskaņotību un precizitāti, gada darba programmu kā finansēšanas lēmumu un vidēja termiņa IT stratēģiju; līdz ar to aicina Aģentūru veikt pasākumus, kas nepieciešami, lai panāktu Iekšējās revīzijas dienesta ieteikumu ievērošanu;

                  26.

                  aicina Aģentūru īstenot Iekšējās revīzijas dienesta ieteikumus par cilvēkresursu pārvaldības revīziju, ko Iekšējās revīzijas dienests veica 2009. gadā; norāda, ka trīs ieteikumu (par cilvēkresursu pārvaldību ikgadējā plānošanā, par pārredzamības noteikumu un principu ievērošanu darbinieku novērtēšanā un par Civildienesta noteikumu izņēmuma normas atklāšanu) īstenošana ir aizkavējusies par 6 līdz 12 mēnešiem; aicina Aģentūru informēt budžeta izpildes apstiprinātājiestādi par to, kā Iekšējās revīzijas dienesta ieteikumi tiek īstenoti;

                  27.

                  atzinīgi vērtē Aģentūras iniciatīvu 2007. gada nogalē izveidot iekšējās revīzijas struktūru, kuras uzdevums ir sniegt atbalstu un konsultācijas Aģentūras izpilddirektoram un vadībai par iekšējo kontroli, riska novērtēšanu un iekšējo revīziju;

                  28.

                  vērš uzmanību uz iepriekšējos budžeta izpildes apstiprināšanas ziņojumos izteiktajiem ieteikumiem, kas izklāstīti šīs rezolūcijas pielikumā;

                  29.

                  vērš Aģentūras uzmanību uz Parlamenta 2011. gada 10. maija rezolūciju par 2009. gada budžeta izpildes apstiprināšanu – ES aģentūru darbība, finanšu pārvaldība un kontrole (7); aicina Aģentūru ievērot tajā paustās prasības;

                  30.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2012. gada 10. maija (8) rezolūcijā par aģentūru darbību, finanšu pārvaldību un kontroli.

         (1)  OV C 366, 15.12.2011., 100. lpp.

         (2)  OV L 248, 16.9.2002., 1. lpp.

         (3)  OV L 164, 30.4.2004., 1. lpp.

         (4)  OV L 357, 31.12.2002., 72. lpp.

         (5)  OV L 250, 27.9.2011., 191. lpp.

         (6)  2003. gada 13. decembra Lēmums 2004/97/EK, Euratom, kas pieņemts, tiekoties dalībvalstu pārstāvjiem valstu un valdību vadītāju līmenī, par atsevišķu Eiropas Savienības biroju un aģentūru atrašanās vietu (OV L 29, 3.2.2004., 15. lpp.). Sk. tā 1. panta f) apakšpunktu.

         (7)  OV L 250, 27.9.2011., 269. lpp.

         (8)  Pieņemtie teksti, P7_TA(2012)0164 (skatīt šā Oficiālā Vēstneša 388. lpp.).

      PIELIKUMS

         EIROPAS PARLAMENTA IEPRIEKŠĒJO GADU IETEIKUMI

                  Eiropas Dzelzceļa aģentūra

                  2006

                  2007

                  2008

                  2009

                  Darbības rezultāti

                  Aģentūras darbība notiek divās vietās, un tas rada papildu izmaksas; Aģentūra vēl nav atradusi veidu, kā kompensēt izmaksas, kas rodas saistībā ar pienākumu darboties divās pilsētās.

                              —

                              Nav strikti īstenots pareizas finanšu pārvaldības princips, proti, Aģentūras naudas līdzekļu prognozes nav pareizi sagatavotas.

                              —

                              Aģentūras darbība notiek divās vietās, un tas rada papildu izmaksas (tiešās izmaksas bija EUR 450 000).

                              —

                              Aicina Aģentūru sākt šajā un iepriekšējos gados veikto darbību diahronisku analīzi.

                              —

                              Aicina Aģentūru noteikt SMART mērķus un RACER rādītājus, kā arī izveidot Ganta diagrammu, kas sekmētu uz rezultātu gūšanu orientētu pieeju.

                              —

                              Neefektivitāte sakarā ar to, ka vienai aģentūrai ir divas atrašanās vietas.

                              —

                              Aģentūras darbība notiek divās vietās, un tas rada papildu izmaksas.

                              —

                              Divas atrašanās vietas Aģentūrai rada papildu izmaksas.

                              —

                              Aicina Aģentūru tās darbības, kas veiktas gadā, par kuru ir jāsniedz budžeta izpildes apstiprinājums, salīdzināt ar tām darbībām, kas veiktas iepriekšējā finanšu gadā.

                  Apropriāciju pārnešana

                  Netika stingri ievērots gada pārskata budžeta princips, proti, Aģentūra izlietoja 72 % no saistību apropriācijām. Pārnesto apropriāciju apjoms administratīvajiem izdevumiem un darbības izdevumiem bija attiecīgi 37,5 % un 85 %.

                              —

                              Aģentūrai bija grūtības ar darbības plānošanu un budžeta līdzekļu sadali, proti, vairāk nekā 35 % no 2007. gada galīgajām apropriācijām gada laikā netika izlietoti.

                              —

                              Aicina Aģentūru censties paaugstināt budžeta izpildes līmeni.

                  Aģentūrai bija grūtības ar darbības plānošanu un budžeta līdzekļu sadali.

                              —

                              Aģentūra nav atrisinājusi problēmu, kas saistīta ar apropriāciju pārnešanu no viena gada uz nākamo. Pārnesot 41 % II sadaļas apropriāciju, ir nopietni pārkāpts budžeta gada pārskata princips.

                              —

                              Prasa katra finanšu gada budžetam pievienot pārskatu par neizmantotajām apropriācijām, kas pārnestas no iepriekšējiem finanšu gadiem.

                              —

                              Revīzijas palāta ir norādījusi, ka tika atceltas un aizkavējās iepirkuma procedūras, atkārtoti kavējās maksājumu izpilde un gada laikā tika ievērojami grozīta darba programma.

                  Iepirkuma procedūras

                  Aģentūrai jāsāk iepirkuma procedūras tajās jomās, kur ir līgumi, kuru slēgšanas tiesības nav piešķirtas ar parasto procedūru.

                              —

                              Pārredzamības jautājumi saistībā ar atlases kritērijiem un līgumslēgšanas tiesību piešķiršanas kritērijiem, proti, sarunu procedūras izmantošana nebija pamatota.

                              —

                              Atgādina, ka jāuzlabo iepirkuma procedūru administrēšana.

                  Pārredzamības jautājumi saistībā ar atlases kritērijiem un līgumslēgšanas tiesību piešķiršanas kritērijiem.

                  Nav

                  Cilvēkresursi

                  Nav

                  Nav

                  Nav

                              —

                              Prasa, lai Aģentūrā darba programmā un gada darbības pārskatā iekļauj vairāk informācijas par cilvēkresursu sadali.

                              —

                              Pauž bažas par to, ka ar atpakaļejošu datumu nav ievēroti Civildienesta noteikumi un to īstenošanas kārtība.

                              —

                              Mudina Aģentūru izveidot konsolidētu darbā pieņemšanas kārtību, kas jāizmanto kā priekšraksts personālam, kas pieņem darbā jaunus darbiniekus.

                  Iekšējā revīzija

                  Atklājās nepilnības iekšējās kontroles sistēmā, proti, Aģentūra nebija pieņēmusi savu finanšu noteikumu īstenošanas kārtību.

                  Aģentūrā netiek stingri neievēroti Civildienesta noteikumi.

                  Prasa Aģentūrai veikt pasākumus, lai īstenotu 4 no Iekšējā revīzijas dienesta sniegtajiem 36 ieteikumiem, proti, īstenot dažus iekšējās kontroles standartus, kas saistīti ar banku paraksta tiesībām, pienākumu nošķiršanu, sensitīvām amata vietām un pilnvaru deleģējuma saglabāšanu.

                  Atzīst, ka vēl jāīsteno 6 no 10 ieteikumiem, ko Iekšējās revīzijas dienests sniedzis par cilvēkresursu pārvaldību.


title: 2010/783/ES: Padomes Lēmums ( 2010. gada 29. novembris ) par to, lai Eiropas Savienības vārdā parakstītu un provizoriski piemērotu protokolu, ar kuru nosaka Eiropas Kopienas un Komoru Salu Savienības Zivsaimniecības partnerattiecību nolīgumā paredzētās zvejas iespējas un finansiālo ieguldījumu#Protokols, ar kuru nosaka zvejas iespējas un finansiālo ieguldījumu, kas paredzēts Eiropas Kopienas un Komoru Salu Savienības Zivsaimniecības partnerattiecību nolīgumā

text:
                  18.12.2010

                  LV

                  Eiropas Savienības Oficiālais Vēstnesis

                  L 335/1

         PADOMES LĒMUMS
         (2010. gada 29. novembris)
         par to, lai Eiropas Savienības vārdā parakstītu un provizoriski piemērotu protokolu, ar kuru nosaka Eiropas Kopienas un Komoru Salu Savienības Zivsaimniecības partnerattiecību nolīgumā paredzētās zvejas iespējas un finansiālo ieguldījumu
         (2010/783/ES)
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar tā 218. panta 5. punktu,
         ņemot vērā Eiropas Komisijas priekšlikumu,
         tā kā:

                     (1)

                     Padome 2006. gada 5. oktobrī pieņēma Regulu (EK) Nr. 1563/2006, lai noslēgtu Partnerattiecību nolīgumu zivsaimniecības nozarē starp Eiropas Kopienu un Komoru Salu Savienību (1).

                     (2)

                     Minētajam nolīgumam pievienotais protokols zaudē spēku 2010. gada 31. decembrī.

                     (3)

                     Eiropas Savienība ir risinājusi sarunas ar Komoru Salu Savienību (turpmāk “Komoru salas”) par jauna protokola noslēgšanu, ar kuru ES kuģiem nodrošina zvejas iespējas ūdeņos, kas attiecībā uz zveju ir Komoru Salu Savienības suverenitātē vai jurisdikcijā. Lai nodrošinātu ES zvejas kuģu darbību, jaunā protokola 13. pantā paredzēts, ka to piemēros provizoriski.

                     (4)

                     Šo sarunu rezultātā 2010. gada 21. maijā tika parafēts jauns protokols, un to grozīja ar vēstuļu apmaiņu 2010. gada 16. septembrī.

                     (5)

                     Jaunais protokols būtu jāparaksta un jāpiemēro provizoriski, gaidot to procedūru pabeigšanu, kas nepieciešamas tā noslēgšanai,

               IR PIEŅĒMUSI ŠO LĒMUMU.

            1. pants
            Eiropas Savienības vārdā ir apstiprināta protokola, ar kuru nosaka zvejas iespējas un finansiālo ieguldījumu, kas paredzēts Eiropas Kopienas un Komoru Salu Savienības Zivsaimniecības partnerattiecību nolīgumā, parakstīšana, ņemot vērā minētā protokola noslēgšanu.
            Protokola teksts ir pievienots šim lēmumam.

            2. pants
            Padomes priekšsēdētājs tiek pilnvarots izraudzīties personu vai personas, kuras ir tiesīgas parakstīt protokolu Eiropas Savienības vārdā, ņemot vērā tā noslēgšanu.

            3. pants
            Protokolu saskaņā ar tā 13. pantu piemēro provizoriski, gaidot to procedūru pabeigšanu, kas nepieciešamas tā noslēgšanai.

            4. pants
            Šis lēmums stājas spēkā tā pieņemšanas dienā.

            Briselē, 2010. gada 29. novembrī

                  Padomes vārdā –

                  priekšsēdētājs

               K. PEETERS

            (1)  OV L 290, 20.10.2006., 6. lpp.

            PROTOKOLS,
            ar kuru nosaka zvejas iespējas un finansiālo ieguldījumu, kas paredzēts Eiropas Kopienas un Komoru Salu Savienības Zivsaimniecības partnerattiecību nolīgumā

               1. pants
               Piemērošanas laikposms un zvejas iespējas

                  1.   Saskaņā ar Zivsaimniecības partnerattiecību nolīguma 5. pantu Eiropas Savienības kuģiem piešķirtās zvejas iespējas trīs gadu laikposmā ir šādas:

                              —

                              tunzivju seineri: 45 kuģi,

                              —

                              kuģi zvejai ar dreifējošām āķu jedām: 25 kuģi.

                  2.   Šā panta 1. punktu piemēro atbilstīgi šā protokola 5., 6., 8. un 9. pantam.

               2. pants
               Finansiālais ieguldījums un maksāšanas kārtība

                  1.   Zivsaimniecības partnerattiecību nolīguma 7. pantā minētais finansiālais ieguldījums 1. pantā minētajam laikposmam ir noteikts EUR 1 845 750.

                  2.   Finansiālo ieguldījumu veido:

                              a)

                              ikgadēja summa EUR 315 250 apmērā, ko piešķir par piekļuvi Komoru salu EEZ un kas atbilst atsauces daudzumam 4 850 tonnu gadā; un

                              b)

                              īpaša ikgadēja summa EUR 300 000 gadā, kas paredzēta Komoru salu zivsaimniecības politikas atbalstam un īstenošanai.

                  3.   Šā panta 1. punktu piemēro atbilstīgi šā protokola 3., 4., 5. un 6. pantam un nolīguma 12. un 13. pantam.

                  4.   Šā panta 1. punktā minēto finansiālo ieguldījumu šā protokola piemērošanas laikā Eiropas Savienība pārskaita, katru gadu izmaksājot EUR 615 250, kas atbilst šā panta 2. punkta a) un b) apakšpunktā minēto summu gada kopējai summai.

                  5.   Ja Eiropas Savienības kuģu nozvejas kopējais apjoms Komoru salu ūdeņos pārsniedz 4 850 tonnas gadā, tad gada finansiālā ieguldījuma kopējo summu paaugstina par EUR 65 par katru nozvejoto papildu tonnu. Tomēr Eiropas Savienības šādi samaksātā ikgadējā kopsumma nedrīkst vairāk nekā divas reizes pārsniegt 2. punkta a) apakšpunktā minēto summu (EUR 630 500). Ja Eiropas Savienības kuģu nozvejas apjoms pārsniedz daudzumu, kas atbilst divkāršai kopējai gada summai, summu, kas jāmaksā par daudzumu, kurš pārsniedz šo robežu, maksā nākamajā gadā.

                  6.   Maksājumu par pirmo gadu veic ne vēlāk kā 30 dienas pēc šā protokola stāšanās spēkā, un maksājumus par nākamajiem gadiem – ne vēlāk kā šā protokola parakstīšanas gadadienā.

                  7.   Komoru salu iestādēm ir tiesības brīvi lemt par 2. punkta a) apakšpunktā minētā finansiālā ieguldījuma izmantošanu.

                  8.   Finansiālā ieguldījuma daļu, kas norādīta šā protokola 2. panta 2. punktā, iemaksā īpašā Valsts kases kontā, kas atvērts Komoru Centrālajā Bankā.

                  9.   No šā īpašā konta 2. punkta b) apakšpunktā minēto finansiālā ieguldījuma summu pārskaitīs TR 5006 kontā, ko Komoru Zivsaimniecības ministrija atvērusi Centrālajā Bankā.

               3. pants
               Atbildīgas un ilgtspējīgas zvejniecības veicināšana Komoru salu ūdeņos

                  1.   Ne vēlāk kā trīs mēnešus pēc šā protokola stāšanās spēkā Puses Zivsaimniecības partnerattiecību nolīguma 9. pantā paredzētajā Apvienotajā komitejā vienojas par nozares daudzgadu programmu un sīki izstrādātiem tās īstenošanas noteikumiem, jo īpaši par šādiem jautājumiem:

                              —

                              gada un daudzgadu pamatnostādnes par 2. panta 2 punkta b) apakšpunktā minētās finansiālā ieguldījuma īpašās summas izmantošanu,

                              —

                              gada un daudzgadu mērķi, kas jāsasniedz, lai laika gaitā panāktu atbildīgu un ilgtspējīgu zvejniecību, ņemot vērā prioritātes, ko Komoru salas izvirzījušas valsts zivsaimniecības politikā un citu nozaru politikā, kas ir saistīta ar atbildīgas un ilgtspējīgas zvejniecības ieviešanu,

                              —

                              ikgadējo rezultātu novērtēšanas kritēriji un procedūras.

                  2.   Visus ierosinātos grozījumus nozares daudzgadu programmā Puses apstiprina Apvienotajā komitejā.

                  3.   Katru gadu Komoru salas vajadzības gadījumā iedala 2. panta 2. punkta b) apakšpunktā minētās finansiālā ieguldījuma daļas daudzgadu programmas īstenošanas vajadzībām. Par šo iedalījumu paziņo Eiropas Savienībai.

                  4.   Gadījumā, ja nozares daudzgadu programmas ieviešanas rezultātu gada novērtējums to pamato, Eiropas Komisija pēc konsultēšanās ar abām Pusēm Apvienotajā komitejā patur tiesības samazināt šā protokola 2. panta 2. punkta b) apakšpunktā noteikto finansiālā ieguldījuma daļu, lai šiem rezultātiem pielāgotu programmas īstenošanai izlietojamo summu.

               4. pants
               Zinātniskā sadarbība atbildīgas zvejniecības veicināšanā

                  1.   Puses apņemas veicināt atbildīgu zvejniecību Komoru salu ūdeņos, pamatojoties uz principu par nediskriminējošu attieksmi pret dažādajām flotēm, kas zvejo šajos ūdeņos.

                  2.   Šā protokola darbības laikā Eiropas Savienība un Komoru Salu Savienība cenšas uzraudzīt zvejas resursu stāvokli Komoru salu EEZ.

                  3.   Puses cenšas ievērot Indijas okeāna tunzivju komisijas (IOTC) pieņemtās rezolūcijas un ieteikumus un apņemas veicināt sadarbību atbildīgas zvejniecības pārvaldības jomā apakšreģiona mērogā.

                  4.   Saskaņā ar nolīguma 4. pantu, pamatojoties uz IOTC pieņemtajiem ieteikumiem un rezolūcijām un saskaņā ar labākajiem pieejamajiem zinātniskajiem atzinumiem, Puses konsultējas Apvienotajā komitejā, kas noteikta nolīguma 9. pantā, lai vajadzības gadījumā pēc zinātniskas sanāksmes un kopīgas vienošanās pieņemtu pasākumus ar mērķi nodrošināt ilgtspējīgu zvejas resursu pārvaldību, kas ietekmē Eiropas Savienības kuģu darbības.

               5. pants
               Zvejas iespēju pārskatīšana pēc savstarpējas vienošanās
               Zvejas iespējas, kas minētas 1. pantā, var pielāgot, savstarpēji vienojoties, ciktāl IOTC ieteikumi un rezolūcijas liecina, ka šāda pielāgošana nodrošinās Komoru salu zvejas resursu ilgtspējīgu pārvaldību Indijas okeānā. Tādā gadījumā 2. panta 2. punktā a) apakšpunktā minēto finansiālo ieguldījumu samērīgi un proporcionāli laikam palielina. Tomēr Eiropas Savienības finansiālā ieguldījuma samaksātā ikgadējā kopsumma nedrīkst vairāk nekā divas reizes pārsniegt 2. panta 2. punkta a) apakšpunktā minēto summu.

               6. pants
               Jaunas zvejas iespējas

                  1.   Ja Eiropas Savienības zvejas kuģi vēlas iesaistīties zvejā, kas nav paredzēta 1. pantā, Puses savstarpēji apspriežas pirms atļaujas iespējamās piešķiršanas no Komoru salu iestāžu puses. Vajadzības gadījumā Puses vienojas par nosacījumiem, ko piemēro šīm jaunajām zvejas iespējām, un, ja nepieciešams, veic grozījumus šajā protokolā un tā pielikumā.

                  2.   Puses veicina izpētes zveju. Šajā nolūkā un pēc vienas Puses lūguma Puses savstarpēji apspriežas, lai, izvērtējot katru gadījumu atsevišķi, pieņemtu lēmumu par sugām, nosacījumiem un citiem attiecīgiem parametriem.

                  3.   Puses veic izpētes zveju saskaņā ar spēkā esošajiem Komoru salu tiesību aktiem un, vajadzības gadījumā, saskaņā ar attiecīgajiem administratīvajiem un zinātniskajiem noteikumiem. Izpētes zvejas atļauju izdod uz laikposmiem, kas nepārsniedz sešus mēnešus.

                  4.   Ja Puses uzskata, ka izpētes zveja ir devusi pozitīvus rezultātus, Komoru salu iestādes nolīguma 9. pantā paredzētās Apvienotās komitejas sanāksmē var Eiropas Savienības flotei iedalīt jaunu sugu zvejas iespējas līdz šā protokola termiņa beigām. Tādā gadījumā šā protokola 2. panta 2. punkta a) apakšpunktā minēto finansiālo ieguldījumu palielina.

               7. pants
               Zvejas darbībām piemērojamie nosacījumi un ekskluzivitātes klauzula

                  1.   Neskarot nolīguma 6. pantu, kuģi, kas kuģo ar Eiropas Savienības dalībvalsts karogu, Komoru salu ūdeņos var zvejot tikai tad, ja tiem ir zvejas atļauja, kura izdota saskaņā ar šo protokolu un šā protokola pielikumā aprakstīto kārtību.

                  2.   Komoru salu iestādes var izdot Eiropas Savienības kuģiem zvejas atļaujas spēkā esošajā protokolā neparedzētām zvejas kategorijām, kā arī izpētes zvejai. Tomēr šo atļauju izdošanu reglamentē Komoru Salu Savienības normatīvie akti, un tai vajadzīga abu Pušu piekrišana.

               8. pants
               Finansiālā ieguldījuma maksājumu apturēšana un pārskatīšana

                  1.   Finansiālo ieguldījumu, kas minēts 2. panta 2. punkta a) un b) apakšpunktā, pēc apspriešanās Apvienotajā komitejā var pārskatīt vai apturēt, ja:

                              a)

                              sakarā ar ārkārtējiem apstākļiem, kuri nav dabas parādības, nav iespējams veikt zvejas darbības Komoru salu EEZ;

                              b)

                              krasi mainās politiskās pamatnostādnes, kas noteica šā protokola noslēgšanu, un viena no Pusēm pieprasa šo noteikumu pārskatīšanu, lai izdarītu tajos grozījumus;

                              c)

                              Eiropas Savienība ir konstatējusi, ka Komoru salās ir pārkāpti cilvēktiesību svarīgākie elementi un pamatelementi, kas izklāstīti Kotonū nolīguma 9. pantā.

                  2.   Eiropas Savienība patur tiesības pilnībā vai daļēji apturēt šā protokola 2. panta 2. punkta b) apakšpunktā minētās finansiālā ieguldījuma īpašās summas maksājumus, ja:

                              a)

                              pēc Apvienotās komitejas veiktā novērtējuma tiek konstatēts, ka gūtie rezultāti neatbilst programmā paredzētajiem;

                              b)

                              šis finansiālais ieguldījums nav iemaksāts.

                  3.   Finansiālā ieguldījuma maksājumus un zvejas darbības var atsākt, tiklīdz ir atjaunots sākotnējais stāvoklis, kāds bija pirms 1. punktā minēto apstākļu rašanās, un ja Puses apspriešanās rezultātā vienojas par atsākšanu, un/vai ja 2. punktā minētās finansiālās izpildes rezultāti to pamato.

               9. pants
               Protokola īstenošanas apturēšana

                  1.   Šā protokola īstenošanu pēc vienas Puses iniciatīvas un pēc Pušu apspriešanās Apvienotajā komitejā aptur šādos gadījumos:

                              a)

                              sakarā ar ārkārtējiem apstākļiem, kuri nav dabas parādības, nav iespējams veikt zvejas darbības Komoru salu EEZ;

                              b)

                              ja krasi mainās politiskās pamatnostādnes, kas noteica šā protokola noslēgšanu, un viena no Pusēm pieprasa šo noteikumu pārskatīšanu, lai izdarītu tajos grozījumus;

                              c)

                              Eiropas Savienība ir konstatējusi, ka Komoru salās ir pārkāpti cilvēktiesību svarīgākie elementi un pamatelementi, kas izklāstīti Kotonū nolīguma 9. pantā;

                              d)

                              Eiropas Savienība neveic 2. panta 2. punkta a) apakšpunktā paredzētos finansiālā ieguldījuma maksājumus šā protokola 8. pantā neparedzētu iemeslu dēļ;

                              e)

                              starp Pusēm rodas neatrisināmas domstarpības par šā protokola un tā pielikuma interpretāciju un īstenošanu;

                              f)

                              viena no Pusēm neievēro šajā protokolā izklāstītos noteikumus.

                  2.   Protokola piemērošanu var apturēt pēc vienas Puses iniciatīvas, ja domstarpības starp abām Pusēm uzskata par nopietnām un ja apspriedes Apvienotajā komitejā nav novedušas pie mierizlīguma.

                  3.   Lai apturētu protokola piemērošanu, ieinteresētajai Pusei vismaz trīs mēnešus pirms dienas, kad apturēšanai jāstājas spēkā, rakstveidā jāpaziņo par savu nodomu.

                  4.   Apturēšanas gadījumā Puses turpina konsultācijas, lai meklētu risinājumu ar izlīgumu domstarpībām, kas tās pretnostata. Ja tas izdodas, protokola piemērošanu atsāk un finansiālo ieguldījumu samērīgi un proporcionāli laikam samazina atkarībā no laikposma, kurā protokola piemērošana bija apturēta.

               10. pants
               Piemērojamie valsts tiesību akti

                  1.   Eiropas Savienības zvejas kuģu darbības Komoru salu ūdeņos nosaka Komoru salās piemērojamie tiesību akti, izņemot, ja Zivsaimniecības partnerattiecību nolīgumā vai šajā protokolā ar tā pielikumu un papildinājumiem ir noteikts citādi.

                  2.   Komoru salu iestādes informē Eiropas Komisiju par visām izmaiņām vai jauniem tiesību aktiem saistībā ar zivsaimniecības nozari.

               11. pants
               Piemērošanas ilgums
               Šo protokolu un tā pielikumu piemēro trīs gadus no dienas, kad tos sāk provizoriski piemērot saskaņā ar 13. pantu, ja vien nav nosūtīts paziņojums saskaņā ar 12. pantu.

               12. pants
               Piemērošanas izbeigšana

                  1.   Protokola piemērošanas izbeigšanā ieinteresētā Puse vismaz sešus mēnešus pirms dienas, kad šai izbeigšanai jāstājas spēkā, rakstveidā paziņo otrai Pusei par nodomu izbeigt protokola piemērošanu.

                  2.   Pēc iepriekšējā punktā minētā paziņojuma nosūtīšanas Puses sāk apspriešanos.

               13. pants
               Provizoriska piemērošana
               Šo protokolu un tā pielikumu provizoriski piemēro no to parakstīšanas dienas.

               14. pants
               Stāšanās spēkā
               Šis protokols un tā pielikums stājas spēkā dienā, kad Puses paziņo viena otrai par vajadzīgo procedūru pabeigšanu.

               PIELIKUMS

                  Nosacījumi, kas piemērojami Eiropas Savienības kuģu zvejas darbībām Komoru salu ūdeņos

               I   NODAĻA

                  ZVEJAS ATĻAUJU PIEPRASĪŠANA UN IZDOŠANA

                  1.   IEDAĻA

                  Zvejas atļauju izdošana

                           1.

                           Tikai zvejot tiesīgi Eiropas Savienības kuģi var saņemt atļauju zvejot Komoru salu ūdeņos.

                           2.

                           Kuģis ir tiesīgs zvejot, ja nedz tā īpašniekam, nedz kapteinim, nedz pašam kuģim nav aizliegts zvejot Komoru salu ūdeņos. Tiem ir jābūt likumības stāvoklī attiecībā pret Komoru salu pārvaldes iestādēm tajā nozīmē, ka tiem ir jābūt izpildījušiem visas iepriekšējās saistības, kas izriet no to zvejas darbībām Komoru salās saskaņā ar zivsaimniecības nolīgumiem, kuri noslēgti ar Eiropas Savienību. Turklāt attiecībā uz zvejas atļaujām tiem jāievēro Padomes Regulas (EK) Nr. 1006/2008 noteikumi.

                           3.

                           Visus Eiropas Savienības kuģus, kas iesniedz pieprasījumu zvejas atļaujas saņemšanai, pārstāv aģents, kurš ir Komoru salu rezidents. Šā aģenta vārdu un adresi norāda atļaujas pieprasījumā.

                           4.

                           Eiropas Savienības kompetentās iestādes vismaz 20 dienas pirms pieprasītā atļaujas derīguma termiņa sākuma nosūta Komoru salu kompetentajām iestādēm zvejas atļaujas pieprasījumu par katru kuģi, kas vēlas zvejot saskaņā ar nolīgumu.

                           5.

                           Pieprasījumus iesniedz Komoru salu kompetentajām iestādēm saskaņā ar veidlapām, kuru paraugs dots 1. papildinājumā.

                           6.

                           Zvejas atļaujas pieprasījumam pievieno šādus dokumentus:

                                       —

                                       pierādījumu par to, ka ir nokārtota maksa par zvejas atļaujas derīguma termiņu,

                                       —

                                       visus citus dokumentus vai apliecinājumus, kas vajadzīgi saskaņā ar īpašajiem noteikumiem, kurus attiecīgā tipa kuģiem piemēro atbilstīgi šim protokolam.

                           7.

                           Maksu ieskaita Komoru salu iestāžu norādītajā kontā.

                           8.

                           Maksā ietilpst visas valsts un vietējās nodevas, izņemot ostas nodokļus un maksu par pakalpojumiem.

                           9.

                           Visu kuģu zvejas atļaujas ar Eiropas Savienības Delegācijas Maurīcijā starpniecību izdod kuģu īpašniekiem vai viņu aģentiem 15 dienu laikā no dienas, kad Komoru salu kompetentās iestādes ir saņēmušas visus iepriekš 6. punktā minētos dokumentus.

                           10.

                           Ja zvejas atļaujas parakstīšanas brīdī Eiropas Savienības Delegācijas birojs ir slēgts, atļauju nodod tieši kuģa aģentam ar kopiju Delegācijai.

                           11.

                           Zvejas atļauju izdod konkrētam kuģim, un tā nav nododama citam kuģim.

                           12.

                           Tomēr pēc Eiropas Savienības lūguma un pierādītas nepārvaramas varas gadījumā viena kuģa zvejas atļauju aizstāj ar jaunu atļauju, kas izdota uz cita kuģa vārda, kurš līdzīgs aizstājamajam kuģim, un par to nav jāveic jauna maksa.

                           13.

                           Aizstājamā kuģa īpašnieks vai viņa pārstāvis ar Eiropas Savienības Delegācijas starpniecību atdod anulēto atļauju Komoru salu kompetentajām iestādēm.

                           14.

                           Jaunā zvejas atļauja stājas spēkā dienā, kad kuģa īpašnieks nogādā anulēto zvejas atļauju Komoru salu kompetentajām iestādēm. Eiropas Savienības Delegāciju Maurīcijā informē par zvejas atļaujas nodošanu.

                           15.

                           Zvejas atļaujai vienmēr jāatrodas uz kuģa, neskarot šā pielikuma VI nodaļas 1. punkta noteikumus.

                  2.   IEDAĻA

                  Zvejas atļaujas izdošanas nosacījumi – maksas un avansa maksājumi

                           1.

                           Zvejas atļaujas ir derīgas vienu gadu. Tās var atjaunot.

                           2.

                           Maksa ir noteikta 35 euro par Komoru salu ūdeņos nozvejotu tonnu zivju.

                           3.

                           Zvejas atļaujas izdod pēc tam, kad veikti šādi vienotas likmes maksājumi kompetentajām valsts iestādēm:

                                       —

                                       3 700 euro gadā par tunzivju seineri, kas atbilst maksai par 106 tonnām nozvejotu tunzivju gadā,

                                       —

                                       2 200 euro gadā par katru kuģi zvejai ar dreifējošām āķu jedām, kas atbilst maksai par 63 tonnām nozvejotu tunzivju gadā.

                           4.

                           Maksu galīgo aprēķinu atkarībā no zvejas reisiem pieņem Eiropas Komisija vēlākais nākamā gada 31. jūlijā, pamatojoties uz nozvejas deklarācijām, ko sagatavo katrs kuģa īpašnieks un apliecina attiecībā uz nozvejas datu pārbaudi kompetenti zinātniskie institūti dalībvalstīs kā, piemēram, IRD (Institut de Recherche pour le Développement), IEO (Instituto Español de Oceanografia) un IPIMAR (Instituto de Investigação das Pescas e do Mar).

                           5.

                           Šo aprēķinu paziņo vienlaicīgi Komoru salu kompetentajai iestādei un kuģu īpašniekiem.

                           6.

                           Katru iespējamo papildu maksājumu kuģu īpašnieki pārskaitīs Komoru salu valsts kompetentajām iestādēm vēlākais nākamā gada 30. augustā kontā, kas minēts šīs nodaļas 1. iedaļas 7. punktā.

                           7.

                           Tomēr, ja galīgajā paziņojumā norādītā summa ir mazāka nekā šīs iedaļas 3. punktā paredzētais avansa maksājums, starpību kuģu īpašniekiem neatlīdzina.

                  3.   IEDAĻA

                  Apgādes kuģi

                           1.

                           Apgādes kuģiem atļaujas izdod saskaņā ar Komoru salu tiesību aktos paredzētajiem noteikumiem un nosacījumiem.

                           2.

                           Par apgādes kuģiem izdotajām atļaujām nekādu maksu nepieprasa. Apgādes kuģiem jākuģo ar Eiropas Savienības dalībvalsts karogu vai tiem jābūt Eiropas Savienības uzņēmējsabiedrības kuģiem.

                           3.

                           Šo atļauju sarakstu Komoru salu kompetentās iestādes ar Eiropas Savienības Delegācijas Maurīcijā starpniecību regulāri nosūta Komisijai.

                     II   NODAĻA

                  ZVEJAS ZONAS

               Lai nepieļautu nelabvēlīgu ietekmi uz mazapjoma zvejniecībām Komoru salu ūdeņos, Eiropas Savienības kuģiem nav atļauts zvejot tuvāk par 10 jūras jūdzēm no katras salas, ne arī trīs jūras jūdžu attālumā no zivju pievilināšanas ierīcēm (DCP), kuras uzstādījusi Komoru salu Zivsaimniecības ministrija un par kuru ģeogrāfisko atrašanās vietu ir paziņots Eiropas Savienības Delegācijas pārstāvim Maurīcijā.
               Šos noteikumus var pārskatīt nolīguma 9. pantā minētā Apvienotā komiteja.
               III   NODAĻA

                  PĀRRAUDZĪBA UN UZRAUDZĪBA

                  1.   IEDAĻA

                  Nozvejas reģistrēšana

                           1.

                           Visiem kuģiem, kam ir atļauts zvejot Komoru salu ūdeņos, saskaņā ar nolīgumu ir pienākums paziņot savu nozveju Komoru salu Zivsaimniecības ministrijai saskaņā ar turpmāk norādītiem nosacījumiem.

                                       1.1.

                                       Eiropas Savienības kuģi, kuri ir saņēmuši atļauju zvejai Komoru salu ūdeņos, katru dienu aizpilda IOTC tunzivju zvejas žurnālu (2. un 3. papildinājums) par katru zvejas reisu, ko tie veic Komoru salu ūdeņos. Zvejas žurnālu aizpilda arī tad, ja nozveja nav gūta.

                                       1.2.

                                          IOTC tunzivju zvejas žurnāla kopijas jānosūta arī I nodaļas 2. iedaļas 4. punktā norādītajiem zinātniskajiem institūtiem.

                           2.

                           Par laikposmiem, kuros kuģis neatrodas Komoru salu ūdeņos, tam kuģa žurnālā jāizdara atzīme “Ārpus Komoru salu EEZ”.

                           3.

                           Veidlapas aizpilda salasāmi, un aizpildītās veidlapas paraksta kuģa kapteinis.

                           4.

                           Šīs nodaļas noteikumu neievērošanas gadījumā Komoru salu valdībai ir tiesības līdz attiecīgo formalitāšu pabeigšanai apturēt pārkāpēja kuģa zvejas atļaujas darbību un kuģa īpašniekam piemērot sankcijas, ko paredz spēkā esošie Komoru salu tiesību akti. Par to informē Eiropas Komisiju.

                           5.

                           Nozvejas deklarācijā norāda nozvejas, ko kuģis guvis katrā atsevišķā reisā. Deklarācijas nosūta Komoru salu Zivsaimniecības ministrijai elektroniskā veidā ar kopiju Eiropas Komisijai katra reisa beigās un, jebkurā gadījumā, pirms kuģis iziet no Komoru salu ūdeņiem. Abi saņēmēji nekavējoties elektroniskā veidā nosūta kuģim saņemšanas apstiprinājumus un kopiju otram saņēmējam.

                           6.

                           To deklarāciju oriģinālus uz fiziskiem datu nesējiem, kuras elektroniski nosūtītas licences ikgadējā derīguma termiņa laikā saskaņā ar šā pielikuma I nodaļas 2. iedaļas 1. punktu, iesniedz Komoru salu Zivsaimniecības ministrijai 45 dienu laikā pēc pēdējā minētā termiņa laikā veiktā reisa. Vienlaikus kopijas uz fiziskiem datu nesējiem nosūta arī Eiropas Komisijai.

                           7.

                           Abas Puses cenšas ieviest nozvejas datu sistēmu, kura balstītos tikai uz elektronisku apmaiņu ar visu iepriekš minēto informāciju: tāpēc Puses apsver iespēju nozvejas deklarācijas papīra veidlapas pēc iespējas drīzāk aizstāt ar elektroniskā formātā sagatavotām veidlapām.

                           8.

                           Ja pēc nozvejas deklarāciju elektroniskās sistēmas ieviešanas rodas tehniskas problēmas, nozvejas deklarācijas iesniedz saskaņā ar 5. un 6. punktu un tik ilgi, kamēr sistēmas darbība nav atjaunota.

                  2.   IEDAĻA

                  Nozvejas paziņošana, ieejot Komoru salu ūdeņos un izejot no tiem

                           1.

                           Šajā pielikumā Eiropas Savienības kuģa zvejas reisa ilgums ir:

                                       —

                                       vai nu laikposms starp kuģa ieiešanu Komoru salu ūdeņos un iziešanu no tiem,

                                       —

                                       vai laikposms starp kuģa ieiešanu Komoru salu ūdeņos un nozvejas pārkraušanu citā kuģī,

                                       —

                                       vai arī laikposms starp kuģa ieiešanu Komoru salu ūdeņos un nozvejas izkraušanu Komoru salās.

                           2.

                           Eiropas Savienības kuģi vismaz trīs stundas iepriekš paziņo Komoru salu iestādēm par plānotu ieiešanu Komoru salu ūdeņos vai iziešanu no tiem.

                           3.

                           Paziņojot par ieiešanu un/vai iziešanu, kuģi paziņo arī savu atrašanās vietu paziņojuma nosūtīšanas laikā un uz kuģa paturētās nozvejas apjomu un sugu sastāvu. Šos paziņojumus 4. papildinājumā norādītajā formātā nosūta pa e-pastu, bet, ja tādas iespējas nav, pa faksu, kuģim saņemot pretī apstiprinājumu par saņemšanu. Ja tas nav tehniski paveicams, šiem paziņojumiem izmanto radiosakarus.

                           4.

                           Kuģi, ko atklāj zvejojot, iepriekš nebrīdinot Komoru salu kompetento iestādi, uzskata par kuģi bez zvejas atļaujas.

                           5.

                           Izdodot zvejas atļauju, kuģiem paziņo arī e-pasta adreses, attiecīgos faksa un tālruņa numurus, kā arī radiosakaru frekvenci.

                  3.   IEDAĻA

                  Pārkraušana citā kuģī un izkraušana

                           1.

                           Eiropas Savienības kuģiem, kas vēlas pārkraut citā kuģī vai izkraut nozvejas Komoru salu ūdeņos, šī darbība ir jāveic, noenkurojoties Komoru salu ostās.

                                       1.1.

                                       Šo kuģu īpašniekiem vismaz 24 stundas iepriekš ir jāpaziņo Komoru salu kompetentajām iestādēm šāda informācija:

                                                   —

                                                   pārkraušanā citā kuģī vai izkraušanā iesaistīto zvejas kuģu nosaukumi,

                                                   —

                                                   kravas kuģu nosaukumi,

                                                   —

                                                   pārkraujamie vai izkraujamie daudzumi, norādot svaru tonnās un sugu,

                                                   —

                                                   pārkraušanas vai izkraušanas diena,

                                                   —

                                                   izkrautās nozvejas saņēmējs.

                           2.

                           Pārkraušanu citā kuģī un izkraušanu uzskata par iziešanu no Komoru salu ūdeņiem. Tādēļ kuģiem ir jāiesniedz Komoru salu kompetentajām iestādēm nozvejas deklarācijas un jāpaziņo par savu nodomu vai nu turpināt zveju, vai iziet no Komoru salu ūdeņiem.

                           3.

                           Jebkāda nozveju pārkraušanas vai izkraušanas darbība, kas nav minēta iepriekšējos punktos, Komoru salu ūdeņos ir aizliegta. Visi šā nosacījuma pārkāpēji ir pakļauti Komoru salās spēkā esošajos tiesību aktos paredzētajām sankcijām.

                  4.   IEDAĻA

                  Satelītnovērošana

               Kuģus, ievērojot nediskriminēšanas principu, cita starpā uzrauga, izmantojot kuģu satelītnovērošanas sistēmas saskaņā ar turpmāk izklāstītajiem noteikumiem.

                           1.

                           Satelītnovērošanas vajadzībām kuģu īpašnieku pārstāvjiem vai aģentiem, kā arī karoga valstu Zvejas uzraudzības centriem tiek paziņotas Komoru salu ūdeņu ģeogrāfiskās koordinātas.

                           2.

                           Puses apmainās ar informāciju par https adresēm un par specifikācijām, ko izmanto elektroniskajā saziņā starp Pušu Zvejas uzraudzības centriem, saskaņā ar 4. un 6. punktā noteiktajiem nosacījumiem. Šajā informācijā pēc iespējas norāda atbildīgās personas, viņu tālruņa, teleksa un faksa numurus un elektroniskās adreses, ko var izmantot vispārējai informācijas apmaiņai starp Zvejas uzraudzības centriem.

                           3.

                           Nosakot kuģa atrašanās vietu, kļūda nedrīkst pārsniegt 500 m, un ticamības intervālam jābūt 99 %.

                           4.

                           Tiklīdz kuģis, kas zvejo saskaņā ar ES/Komoru salu nolīgumu un kas ir pakļauts satelītnovērošanai saskaņā ar Eiropas Savienības tiesību aktiem, ieiet Komoru salu zvejas zonā, karoga valsts Zvejas uzraudzības centrs nekavējoties nosūta šādus atrašanās vietas ziņojumus Komoru salu Zvejas uzraudzības centram (KSZUC) vismaz reizi divās stundās. Šo ziņojumu nosaukums ir “Atrašanās vietas ziņojums”.

                                       4.1.

                                       Ja ir sniegti pārliecinoši pierādījumi, ka kuģis izdara pārkāpumu, nosūtīšanas biežumu var mainīt, paredzot nosūtīšanu reizi 30 minūtēs.

                                       4.2.

                                       KSZUC šos pierādījumus nosūta karoga valsts Zvejas uzraudzības centram un Eiropas Komisijai. Pierādījumiem pievieno pieprasījumu mainīt nosūtīšanas biežumu. Karoga dalībvalsts Zvejas uzraudzības centrs tūlīt pēc pieprasījuma saņemšanas un reāllaikā nosūta datus KSZUC.

                                       4.3.

                                       KSZUC tūlīt paziņo karoga valsts Zvejas uzraudzības centram un Eiropas Komisijai par uzraudzības procedūras beigšanu.

                                       4.4.

                                       Karoga valsts Zvejas uzraudzības centrs un Eiropas Komisiju informē par turpmākiem pasākumiem pēc ikvienas inspekcijas procedūras, kura pamatojas uz šo īpašo pieprasījumu.

                           5.

                           Ziņojumus, kas minēti 4. punktā, pārraida elektroniski, izmantojot https formātu, bez jebkāda papildu protokola. Šos ziņojumus sūta reāllaikā un 4. papildinājuma tabulā norādītajā formātā.

                                       5.1.

                                       Darbojoties Komoru salu ūdeņos, kuģim ir aizliegts izslēgt satelītnovērošanas iekārtu.

                           6.

                           Uz zvejas kuģa uzstādītās pastāvīgās satelītnovērošanas iekārtas tehniskas problēmas vai bojājumu gadījumā minētā kuģa kapteinis vajadzīgajā laikā nosūta 4. punktā norādīto informāciju attiecīgās karoga valsts Zvejas uzraudzības centram. Šādos gadījumos būs nepieciešams izsūtīt atrašanās vietas ziņojumus ik pēc četrām stundām, kamēr kuģis atradīsies Komoru salu ūdeņos.

                                       6.1.

                                       Šajā kopējā atrašanās vietas ziņojumā norāda kuģa atrašanās vietu, kuru šo četru stundu laikā katru stundu ir atzīmējis kuģa kapteinis.

                                       6.2.

                                       Karoga valsts Zvejas uzraudzības centrs vai zvejas kuģis pats nekavējoties nosūta šo ziņojumu KSZUC.

                                       6.3.

                                       Vajadzības vai šaubu gadījumā Komoru salu kompetentās iestādes var pieprasīt karoga valsts Zvejas uzraudzības centram papildu informāciju par konkrētu kuģi.

                           7.

                           Bojāto aprīkojumu salabo vai nomaina, tiklīdz kuģis ir noslēdzis savu zvejas reisu, un, jebkurā gadījumā, ne vēlāk kā mēneša laikā. Pēc šā termiņa iztecēšanas konkrētais kuģis vairs nevarēs uzsākt jaunu zvejas reisu pirms aprīkojuma salabošanas vai nomaiņas.

                           8.

                           Satelītnovērošanas sistēmas aparatūras un programmatūras komponenti ir droši, t. i., ir izslēgta jebkāda atrašanās vietas datu sagrozīšanas un tehnisku manipulāciju iespēja. Sistēma darbojas pilnīgi automātiski un vienmēr ir darba kārtībā neatkarīgi no vides apstākļiem. Satelītnovērošanas sistēmu ir aizliegts iznīcināt, bojāt, padarīt neekspluatējamu vai iejaukties tās darbībā.

                                       8.1.

                                       Kapteinis jo īpaši nodrošina to, ka:

                                                   —

                                                   dati netiek sagrozīti,

                                                   —

                                                   satelītnovērošanas iekārtu antenas vai antenu uztveršanas laukā nav fizisku šķēršļu,

                                                   —

                                                   nekādā veidā netiek pārtraukta elektroenerģijas padeve satelītnovērošanas iekārtām,

                                                   —

                                                   kuģa satelītnovērošanas iekārta nav aizvākta no kuģa vai vietas, kurā tā bija sākotnēji uzstādīta,

                                                   —

                                                   par ikvienu kuģa satelītnovērošanas iekārtas nomaiņu tūlīt paziņo Komoru salu kompetentajām iestādēm.

                                       8.2.

                                       Par ikvienu iepriekš minēto noteikumu pārkāpumu kapteini var saukt pie atbildības saskaņā ar Komoru salu normatīvajiem aktiem, ja vien kuģis darbojas Komoru salu ūdeņos.

                           9.

                           Karoga valsts Zvejas uzraudzības centrs uzrauga savas valsts kuģu pārvietošanos Komoru salu ūdeņos. Gadījumā, ja uzraudzība nenotiks saskaņā ar paredzētajiem nosacījumiem, par to nekavējoties informēs KSZUC un piemēros 6. punktā paredzēto procedūru.

                           10.

                           Attiecīgie karoga valstu Zvejas uzraudzības centri un KSZUC sadarbojas, lai nodrošinātu minēto noteikumu izpildi. Ja KSZUC noteiks, ka karoga valsts nepaziņo 4. punktā paredzēto informāciju, par to nekavējoties informēs otro Pusi. Saņemot šo informāciju, otra Puse 24 stundu laikā sniedz atbildi, kurā KSZUC informē par to, kāpēc nenotiek datu pārraide, un norāda saprātīgu termiņu, līdz kuram tiks nodrošināta šo noteikumu ievērošana. Ja pēc norādītā termiņa datu pārraide joprojām nenotiek saskaņā ar noteikumiem, abas Puses šādas problēmas risina rakstiski vai saskaņā ar šo noteikumu 14. punktu.

                           11.

                           Novērošanas dati, ko paziņo otrai Pusei saskaņā ar šiem noteikumiem, paredzēti vienīgi Komoru salu iestāžu veiktajai tās Eiropas Savienības flotes daļas uzraudzībai un novērošanai, kas zvejo saskaņā ar ES/Komoru salu zivsaimniecības nolīgumu. Šos datus nekādā gadījumā nedrīkst paziņot trešām personām.

                           12.

                           Puses vienojas pēc pieprasījuma apmainīties ar informāciju par izmantoto satelītnovērošanas aparatūru, lai nodrošinātu to, ka ikviens aparatūras elements pilnībā atbilst otras Puses prasībām saistībā ar šiem noteikumiem.

                           13.

                           Puses vienojas vajadzības gadījumā pārskatīt šos noteikumus, jo īpaši izvērtēt visus uz atsevišķiem kuģiem reģistrētus bojājumu vai darbības traucējumu gadījumus. Par visiem šādiem gadījumiem Komoru salu kompetentā iestāde vismaz 15 dienas pirms pārskata tikšanās paziņo karoga dalībvalstij.

                           14.

                           Visas domstarpības par šo noteikumu interpretāciju vai piemērošanu izskata, Pusēm apspriežoties Apvienotajā komitejā, kas paredzēta Eiropas Savienības un Komoru Salu Savienības nolīguma 9. pantā.

                     IV   NODAĻA

                  JŪRNIEKU NODARBINĀŠANA

                           1.

                           Katrs Eiropas Savienības kuģis uz sava rēķina uzņem vismaz vienu vietējo jūrnieku reisa laikā Komoru salu ūdeņos.

                           2.

                           Kuģu īpašnieki cenšas rast papildu iespējas ĀKK jūrnieku nodarbināšanai.

                           3.

                           Kuģu īpašnieki brīvi izvēlas jūrniekus, ko uzņemt uz sava kuģa, no tiem, kas norādīti Komoru salu kompetentās iestādes iesniegtā sarakstā.

                           4.

                           Kuģa īpašnieks vai viņa pārstāvis paziņo Komoru salu kompetentajai iestādei uz attiecīgā kuģa uzņemto vietējo jūrnieku vārdus, norādot viņu statusu apkalpē.

                           5.

                           Saistībā ar darbā uz Eiropas Savienības kuģiem pieņemto jūrnieku tiesībām piemēro Starptautiskās Darba organizācijas (SDO) Deklarāciju par pamatprincipiem un pamattiesībām darbā. Tas jo īpaši attiecas uz apvienošanās brīvību un darba koplīguma slēgšanas tiesību faktisku atzīšanu, kā arī diskriminācijas novēršanu attiecībā uz nodarbinātību un profesijām.

                           6.

                           Vietējo jūrnieku darba līgumus, kuru vienu kopiju nodod parakstītājiem, noslēdz starp kuģu īpašnieku pārstāvi (pārstāvjiem) un jūrniekiem un/vai to arodbiedrībām vai to pārstāvjiem saistībā ar Komoru salu kompetento iestādi. Šie līgumi garantē jūrnieku sociālo nodrošinājumu, tostarp dzīvības un veselības apdrošināšanu un apdrošināšanu pret nelaimes gadījumiem.

                           7.

                           ĀKK valstu jūrnieku algu maksā kuģu īpašnieki. Par algas apmēru vienojas kuģu īpašnieki vai viņu pārstāvji un jūrnieki un/vai viņu arodbiedrības vai to pārstāvji. Tomēr ĀKK valstu jūrniekiem maksājamās algas nedrīkst būt zemākas par algām, ko maksā šo attiecīgo valstu kuģu apkalpēm par līdzīgu darbu, un tās nekādā gadījumā nedrīkst būt zemākas par SDO noteiktajiem standartiem.

                           8.

                           Visi jūrnieki, kas pieņemti darbā uz Eiropas Savienības kuģiem, piesakās attiecīgā kuģa kapteinim iepriekšējā dienā pirms paredzētās stāšanās darbā. Ja jūrnieks nepiesakās noteiktajā dienā un laikā, kuģa īpašnieks automātiski tiek atbrīvots no pienākuma nodarbināt minēto jūrnieku.

                           9.

                           Ja vietējie jūrnieki netiek uzņemti citu iemeslu dēļ nekā iepriekšējā punktā minētais, attiecīgo kuģu īpašniekiem ir jāmaksā par katru reisa dienu Komoru salu ūdeņos vienotas likmes summa, kas noteikta 20 euro dienā par katru kuģi. Šī summa jāsamaksā vēlākais šā pielikuma I nodaļas 2. iedaļas 6. punktā noteiktā termiņa pēdējā dienā.

                           10.

                           Minēto summu izmanto jūrnieku/zvejnieku apmācībai Komoru salās, un to iemaksā Komoru salu iestāžu norādītā kontā.

                     V   NODAĻA

                  NOVĒROTĀJI

                           1.

                           Kuģi, kam saskaņā ar nolīgumu ir atļauja zvejot Komoru salu ūdeņos, uzņem Komoru salu zivsaimniecības iestāžu norīkotus novērotājus ar turpmāk noteiktajiem nosacījumiem.

                                       1.1.

                                       Pēc Komoru salu Zivsaimniecības ministrijas pieprasījuma tunzivju zvejas kuģi uzņem tās norīkotu novērotāju, kura uzdevums ir pārbaudīt Komoru salu ūdeņos gūtās nozvejas.

                                       1.2.

                                       Komoru salu kompetentā iestāde sagatavo to kuģu sarakstu, kuriem jāuzņem novērotājs, kā arī norīkoto novērotāju sarakstu, kuri tiks uzņemti uz kuģiem. Šos sarakstus pastāvīgi atjaunina. Tiklīdz saraksti ir gatavi, tos nosūta Eiropas Komisijai, un turpmāk šādus sūtījumus veic ik pēc trim mēnešiem, ja saraksti šajā laikā ir tikuši atjaunināti.

                                       1.3.

                                       Komoru salu kompetentā iestāde licences izdošanas brīdī vai vēlākais 15 dienu laikā pirms dienas, kas noteikta novērotāja uzņemšanai, paziņo attiecīgajiem kuģu īpašniekiem vai viņu pārstāvjiem tā norīkotā novērotāja vārdu, kurš jāuzņem uz kuģa.

                           2.

                           Novērotājs pavada kuģi vienā zvejas reisā. Vienlaikus pēc Komoru salu kompetento iestāžu īpaša pieprasījuma šo uzņemšanu var paildzināt uz vairākiem reisiem atkarībā no noteiktajam kuģim paredzēto reisu vidējā ilguma. Šo pieprasījumu Komoru salu kompetentās iestādes izsaka, kad paziņo norīkotā novērotāja vārdu uzņemšanai uz attiecīgā kuģa.

                           3.

                           Novērotāja uzņemšanas nosacījumus nosaka kopīgā nolīgumā starp kuģa īpašnieku vai viņa pārstāvi un Komoru salu iestādēm.

                           4.

                           Novērotāja uzņemšanu veic kuģa īpašnieka izvēlētā ostā, un to īsteno pirmā reisa sākumā Komoru salu ūdeņos pēc norādīto kuģu saraksta paziņošanas.

                           5.

                           Attiecīgie kuģu īpašnieki divu nedēļu laikā ar brīdinājumu desmit dienas iepriekš paziņo datumus un Komoru salu ostas, kas noteiktas novērotāju uzņemšanai.

                           6.

                           Ja novērotāju uz kuģa uzņem ārvalsts ostā, viņa ceļa izdevumus sedz kuģa īpašnieks. Ja kuģis, uz kura ir novērotājs no Komoru salām, atstāj Komoru salu ūdeņus, ir jāveic visi pasākumi, lai nodrošinātu iespējami drīzu novērotāja atgriešanos dzimtenē par kuģa īpašnieka līdzekļiem.

                           7.

                           Ja novērotājs neierodas norunātajā laikā un vietā un neierodas arī turpmākajās 12 stundās pēc norunātā laika, kuģa īpašnieks tiek automātiski atbrīvots no pienākuma uzņemt šo novērotāju uz kuģa.

                           8.

                           Novērotājam uz kuģa ir virsnieka statuss. Novērotāju uzdevumi ir šādi:

                                       8.1.

                                       novērot kuģu zvejas darbības;

                                       8.2.

                                       pārbaudīt zvejas darbībās iesaistīto kuģu atrašanās vietas koordinātas;

                                       8.3.

                                       atzīmēt izmantotos zvejas rīkus;

                                       8.4.

                                       pārbaudīt kuģa žurnālā reģistrētos datus par Komoru salu ūdeņos gūto nozveju;

                                       8.5.

                                       pārbaudīt piezvejas procentuālo daudzumu un novērtēt tirgū pārdodamu zivju, vēžveidīgo un galvkāju izmetumu daudzumu;

                                       8.6.

                                       pa radio paziņot zvejas datus, tostarp uz kuģa esošo nozvejas un piezvejas apjomu.

                           9.

                           Kapteinis dara visu iespējamo, lai nodrošinātu novērotāja fizisko drošību un labklājību viņa pienākumu izpildes laikā.

                           10.

                           Novērotāju apgādā ar visu, kas nepieciešams viņa pienākumu veikšanai. Kapteinis viņam nodrošina piekļuvi sakaru līdzekļiem, kas vajadzīgi novērotāja pienākumu izpildei, dokumentiem, kuri ir tieši saistīti ar kuģa veikto zvejas darbību, tostarp zvejas žurnālam un navigācijas žurnālam, kā arī kuģa daļām, kurām nepieciešams piekļūt, lai atvieglotu novērotāja pienākumu izpildi.

                           11.

                           Atrazdamies uz kuģa, novērotājs:

                                       11.1.

                                       veic visus vajadzīgos pasākumus, lai nodrošinātu to, ka viņa ierašanās un uzturēšanās uz kuģa nepārtrauc un nekavē zveju;

                                       11.2.

                                       saudzē materiālus un aprīkojumu, kas atrodas uz kuģa, un ievēro visu attiecīgā kuģa dokumentu konfidencialitāti.

                           12.

                           Novērošanas laika beigās pirms nokāpšanas no kuģa novērotājs sagatavo ziņojumu par savu darbību, kas jānosūta Komoru salu kompetentajām iestādēm, un šā ziņojuma eksemplārs jānosūta Eiropas Komisijai. Viņš to paraksta kapteiņa klātbūtnē, un kapteinis pēc saviem ieskatiem var ziņojumam pievienot vai likt pievienot, viņaprāt, būtiskas piezīmes, kuras kapteinis paraksta. Kad zinātniskais novērotājs atstāj kuģi, viņš nodod kapteinim vienu ziņojuma eksemplāru.

                           13.

                           Kuģa īpašnieks par saviem līdzekļiem nodrošina novērotājus ar pārtiku un izmitina tādos pašos apstākļos, kādos uzturas kuģa virsnieki, ņemot vērā kuģa iespējas.

                           14.

                           Novērotāju algu maksā un sociālās iemaksas veic Komoru salu kompetentās iestādes.

                     VI   NODAĻA

                  KONTROLE

               Eiropas Savienības zvejas kuģiem ir jāievēro Indijas okeāna tunzivju komisijas (IOTC) pieņemtie pasākumi un ieteikumi attiecībā uz zvejas rīkiem, to tehniskajām specifikācijām un visiem citiem tehniskajiem pasākumiem, ko piemēro to zvejas darbībām.
               1.   Kuģu saraksts

                           1.1.

                           Eiropas Savienība uztur pastāvīgi atjauninātu sarakstu ar kuģiem, kuriem ir izdota zvejas atļauja saskaņā ar šā protokola noteikumiem. Šo sarakstu paziņo Komoru salu iestādēm, kas atbildīgas par zvejas kontroli, tūlīt pēc tā sagatavošanas un turpmāk ikreiz, kad tas ir atjaunināts.

                           1.2.

                           Eiropas Savienības kuģus var ierakstīt iepriekšējā punktā minētajā sarakstā tūlīt pēc tam, kad ir saņemts šā pielikuma I nodaļas 2. iedaļas 3. punktā minētā avansa maksājuma paziņojums. Šajā gadījumā kuģa īpašnieks var saņemt šā saraksta apstiprinātu kopiju un turēt to uz kuģa zvejas atļaujas vietā, līdz tā ir izdota.

                     2.   Kontroles procedūras

                           2.1.

                           To Eiropas Savienības zvejas kuģu kapteiņi, kuri ir iesaistījušies zvejas darbībās Komoru salu ūdeņos, atļauj un atvieglo to Komoru salu ierēdņu uzkāpšanu uz kuģa un funkciju veikšanu, kuriem ir jāveic zvejas inspekcija un kontrole.

                           2.2.

                           Minētās amatpersonas paliek uz kuģa tikai tik ilgi, cik vajadzīgs viņu pienākumu izpildei.

                           2.3.

                           Pēc katras inspekcijas un kontroles kuģa kapteinis saņem inspekcijas ziņojuma eksemplāru.

                           2.4.

                           Lai veicinātu drošākas inspekcijas procedūras, neskarot Komoru salu tiesības, uzkāpšanai uz kuģa jānotiek tādā veidā, lai varētu identificēt inspekcijas platformu un inspektorus kā Komoru salu pilnvarotas amatpersonas.

                           2.5.

                           Eiropas Savienības kuģu kapteiņi, kas izkraušanu vai pārkraušanu citā kuģī veic kādā Komoru salu ostā, atļauj un atvieglo šo darbību kontroli, ko veic Komoru salu inspektori.

                     VII   NODAĻA

                  KUĢA AIZTURĒŠANA

               1.   Kuģa aizturēšana

                           1.1.

                           Komoru salu kompetentās iestādes ne vēlāk kā 24 darbstundu laikā informē Eiropas Komisiju un kuģa karoga valsti par visiem Eiropas Savienības kuģu aizturēšanas gadījumiem Komoru salu ūdeņos un par piemērotajām sankcijām.

                           1.2.

                           Eiropas Komisija vienlaikus saņem īsu ziņojumu par kuģa aizturēšanas apstākļiem un iemesliem.

                     2.   Aizturēšanas protokols

                           2.1.

                           Kuģa kapteinis paraksta Komoru salu kompetento iestāžu sagatavoto aizturēšanas protokolu.

                           2.2.

                           Parakstīšanās neierobežo kapteiņa tiesības un iespējas aizstāvēties pret apsūdzību viņam inkriminētos pārkāpumos.

                           2.3.

                           Kapteinis ieved kuģi Komoru salu iestāžu norādītā ostā. Sīku pārkāpumu gadījumā Komoru salu kompetentā iestāde aizturētajam kuģim var atļaut turpināt zveju.

                     3.   Konsultatīvā sanāksme pēc aizturēšanas

                           3.1.

                           Pirms lemt par jebkādiem pasākumiem attiecībā uz kuģa kapteini vai apkalpi vai attiecībā uz kuģa kravu un aprīkojumu, izņemot pasākumus potenciālā pārkāpuma pierādījumu saglabāšanai, vienas darbdienas laikā pēc minētās informācijas saņemšanas Eiropas Komisija un Komoru salu kompetentās iestādes tiekas konsultatīvā sanāksmē, kurā var piedalīties arī attiecīgās dalībvalsts pārstāvis.

                           3.2.

                           Šajā sanāksmē Puses apmainās ar attiecīgajiem dokumentiem vai informāciju, kas var palīdzēt noskaidrot apstākļus saistībā ar konstatētajiem faktiem. Kuģa īpašnieku vai viņa aģentu informē par šīs sanāksmes rezultātiem un par pasākumiem, kas izriet no veiktās aizturēšanas.

                     4.   Izlīgums

                           4.1.

                           Pirms uzsākt tiesvedību, potenciālā pārkāpuma situāciju mēģina atrisināt izlīgstot. Izlīgums jāpanāk vēlākais trīs darbdienās pēc kuģa aizturēšanas.

                           4.2.

                           Izlīguma gadījumā sodanaudas lielumu nosaka atbilstīgi Komoru salu tiesību aktiem. Sodanaudas summu reģistrē dokumentā, dokumentu paraksta un nosūta Eiropas Komisijai, kā arī karoga valstij.

                           4.3.

                           Ja izlīgumu panākt nav iespējams un lieta jāiesniedz kompetentā tiesu iestādē, kuģa īpašnieks Komoru salu kompetento iestāžu norādītā bankas kontā iemaksā drošības naudu, kuras apmēru nosaka atkarībā no kuģa aizturēšanas izmaksām, kā arī no sodanaudas un kompensācijas, kas jāmaksā pārkāpuma izdarītājam.

                           4.4.

                           Drošības nauda nav atgūstama pirms tiesvedības beigām. To atbrīvo, ja tiesvedība beidzas bez notiesāšanas. Līdzīgi, ja piespriestā sodanauda ir mazāks par iemaksāto drošības naudu, Komoru salu kompetentās iestādes atbrīvo šo summu starpību.

                           4.5.

                           Kuģim un tā apkalpei atļauj atstāt ostu, ja:

                                       —

                                       ir izpildītas izlīgumā paredzētās saistības,

                                       —

                                       ir iemaksāta 4.3. punktā minētā drošības nauda, kuru Komoru salu kompetentās iestādes pieņēmušas uz laiku, līdz noslēdzas tiesvedība.

                  Papildinājumi

                     1.

                        Zvejas atļaujas pieprasījuma veidlapa

                     2.

                        Zvejas žurnāls tunzivju seineriem

                     3.

                        Zvejas žurnāls kuģiem zvejai ar āķu jedām

                     4.

                        Veidlapa, lai deklarētu kuģu ieiešanu zvejas zonā un iziešanu no tās

                     5.

                        Satelītu noērošanas sistēmu ziņojumi Komoru salām – Atrašanās vietas ziņojums

                     1. papildinājums

                        ĀRVALSTU KUĢA ZVEJAS ATĻAUJAS PIEPRASĪJUMS

                        Pieprasītāja vārds, uzvārds: …
                     …

                        Pieprasītāja adrese: …
                     …

                        Kuģa fraktētāja vārds un adrese, ja tā nav minētā persona: …
                     …

                        Pārstāvja (aģenta) Komoru salās vārds un adrese: …
                     …

                        Kuģa nosaukums: …
                     …

                        Kuģa tips: …
                     …

                        Reģistrācijas valsts: …
                     …

                        Reģistrācijas osta un numurs: …
                     …

                        Kuģa ārējā identifikācija: …
                     …

                        Radioizsaukuma signāls un frekvence: …
                     …

                        Kuģa garums: …
                     …

                        Kuģa platums: …
                     …

                        Dzinēja tips un jauda: …
                     …

                        Kuģa bruto tilpība: …
                     …

                        Kuģa neto tilpība: …
                     …

                        Minimālais apkalpes locekļu skaits: …
                     …

                        Praktizētās zvejas veids: …
                     …

                        Plānotās sugas: …
                     …

                        Prasītais derīguma termiņš: …
                     …
                     Ar savu parakstu apliecinu, ka iepriekš sniegtā informācija ir pareiza.
                     Datums … Paraksts …

                     2. papildinājums

                        TUNZIVJU SEINERU NOZVEJAS ZIŅOJUMA VEIDLAPAS PARAUGS

                     DEPART/SALIDA/DEPARTURE
                     ARRIVEE/LLEGADA/ARRIVAL
                     NAVIRE/BARCO/VESSEL
                     PATRON/PATRON/MASTER
                     FEUILLE
                     PORT/PUERTO/PORT
                     DATE/FECHA/DATE
                     HEURE/HORA/HOUR
                     LOCH/CORREDERA/LOCH
                     PORT/PUERTO/PORT
                     DATE/FECHA/DATE
                     HEURE/HORA/HOUR
                     LOCH/CORREDERA/LOCH
                     HOJA/SHEET No

                     DATE
                     FECHA
                     DATE
                     POSITION (chaque calée ou midi)
                     POSICIÓN (cada lance o mediodia)
                     POSITION (each set or midday)
                     CALEE
                     LANCE
                     SET
                     CAPTURE ESTIMEE
                     ESTIMACIÓN DE LA CAPTURA
                     ESTIMATED CATCH
                     ASSOCIATION
                     ASSOCIACIÓN
                     ASSOCIATION
                     COMMENTAIRES
                     OBSERVACIONES
                     COMMENTS
                     COURANT
                     CORRIENTE
                     CURRENT
                     1
                     ALBACORE
                     RABIL
                     YELLOWFIN
                     2
                     LISTAO
                     LISTADO
                     SKIPJACK
                     3
                     PATUDO
                     PATUDO
                     BIGEYE
                     AUTRE ESPECE préciser le/les nom(s)
                     OTRA ESPECIE dar el/los nombre(s)
                     OTHER SPECIES give name(s)
                     REJETS préciser le/les nom(s)
                     DESCARTES dar el/los nombre(s)
                     DISCARDS give name(s)
                     Route/Recherche, problèmes divers, type d’épave (naturelle/artificielle, balisée, bateau), prise accessoire, taille du banc, autres associations, …
                     Ruta/Busca, problemas varios, tipo de objeto (natural/artificial, con baliza, barco), captura accesoria, talla del banco, otras asociaciones, …
                     Steaming/Searching, miscellaneous problems, log type (natural/artificial, with radio beacon, vessel), by catch, school size, other associations, …
                     Taille
                     Talla
                     Size
                     Capture
                     Captura
                     Catch
                     Taille
                     Talla
                     Size
                     Capture
                     Captura
                     Catch
                     Taille
                     Talla
                     Size
                     Capture
                     Captura
                     Catch
                     Nom
                     Nombre
                     Name
                     Taille
                     Talla
                     Size
                     Capture
                     Captura
                     Catch
                     Nom
                     Nombre
                     Name
                     Taille
                     Talla
                     Size
                     Capture
                     Captura
                     Catch
                     Une calée par ligne/Un lance cada línea/One set by line
                     SIGNATURE
                     DATE

                     3. papildinājums

                        NOZVEJAS ZIŅOJUMA VEIDLAPAS PARAUGS TUNZIVJU ZVEJAI AR ĀĶU JEDĀM

                     Flag country/Pavilion
                     Name of boat/nom du navire
                     Date reported/Date de déclaration †
                     Name of captain/Nom du capitaine
                     Vessel size/Taille du navire
                     GT (tons)/TB (tonnes)
                     LOA (m)/LHT (m)
                     Reporting person/Personne déclarante
                     Name/Nom
                     Phone/Téléphone
                     License number/Numéro de licence
                     Departure date/Date de départ †
                     Departure port/Port de départ
                     Call sign/Indicatif radio
                     Arrival date/Date d’arrivée †
                     Arrival port/Port d’arrivée
                     Number of crew/Effectif équipage
                     † use YYYY/MM/DD for dates/utilisez AAAA/MM/JJ pour les dates
                     Gear configuration/configuration de l'engin
                     Branch line length/Longueur des avancons (m)
                     Float line length/longueur des ralingues de flotteurs (m)
                     Type of weight/type de poids
                     Length between branch lines/longueur entre les avancons
                     whole/entier
                     processed/transformé
                     Par katru iemetienu nozvejas pēc skaita un svara (kg) attiecīgi jānorāda augšējā un apakšējā rindā.
                     Date
                     Position
                     Tunas/thons
                     Billfishes / Aiguilles de mer
                     Sharks/requins
                     Latitude
                     Longitude
                     southern bluefin/thon rouge
                     albacore/german
                     bigeye/patudo
                     yellowfin/albacore
                     skipjack/listao
                     Swordfish/espadon
                     Stripped marlin/marlin ray
                     blue marlin/marlin bleu
                     black marlin/marlin noir
                     Sailfish/voilier
                     Shortbill spearfish/marlin rostre court
                     Blue shark/Peau bleue
                     Porbeagle/requin taupe
                     Mako/petite taupe
                     Other/autres
                     Degree/Degrs ą
                     N S
                     Degree/Degrs ą
                     E W
                     N S
                     E W
                     N S
                     E W
                     N S
                     E W
                     N S
                     E W
                     for dates, use the YYYY/MM/DD format/pour les dates, utiliser le format AAAA/MM/JJ
                     ą for positions, use the format/pour les positions, utiliser le formatŹ: XXXX'
                     ** for SST, use a value with one decimal point/pour la SST, utiliser une valeur une dcimale

                     4. papildinājums

                        TABULAS PARAUGS KOPIENAS ZVEJAS KUĢU UZRAUDZĪBAI KOMORU SALU ŪDEŅOS

                                 Karoga valsts

                                 Kuģa nosaukum

                                 Kuģa izsaukuma signāls

                                 Gads

                                 Kuģa kategorija
                                 (seineris, kuģis zvejai ar āķu jedām)

                                 Atļauja

                                 Ieiešana zonā

                                 Iziešana no zonas

                                 Zvejas dienas
                                 (VMS)

                                 Nozveja

                                    VMS piezīmes

                     5. papildinājums

                           VMS ZIŅOJUMI KOMORU SALĀM

                        Atrašanās vietas ziņojums

                                 Datu elementi

                                 Kods

                                 Obligāti/fakultatīvi

                                 Piezīmes

                                 Ieraksta sākums

                                 SR

                                 O

                                 Sistēmas dati: apzīmē ieraksta sākumu

                                 Adresāts

                                 AD

                                 O

                                 Ziņojuma dati: adresāts. Norāda ISO trīsburtu valsts kodu

                                 Sūtītājs

                                 FS

                                 O

                                 Ziņojuma dati: sūtītājs. Norāda ISO trīsburtu valsts kodu

                                 Ziņojuma tips

                                 TM

                                 O

                                 Ziņojuma dati: ziņojuma tips “POS”

                                 Radioizsaukuma signāls

                                 RC

                                 O

                                 Kuģa dati: kuģa starptautiskais radioizsaukuma signāls

                                 Līgumslēdzējas puses iekšējais atsauces numurs

                                 IR

                                 F

                                 Kuģa dati: līgumslēdzējas Puses piešķirts unikāls kuģa numurs (karoga valsts ISO trīsburtu kods, aiz kura norādīts numurs)

                                 Ārējais reģistrācijas numurs

                                 XR

                                 F

                                 Kuģa dati: kuģa borta numurs

                                 Karoga valsts

                                 FS

                                 F

                                 Karoga valsts dati

                                 Ģeogrāfiskais platums

                                 LA

                                 O

                                 Atrašanās vietas dati: kuģa atrašanās vieta grādos un minūtēs N/S DDMM (WGS-84)

                                 Ģeogrāfiskais garums

                                 LO

                                 O

                                 Atrašanās vietas dati: kuģa atrašanās vieta grādos un minūtēs E/W DDDMM (WGS-84)

                                 Datums

                                 DA

                                 O

                                 Atrašanās vietas dati: kuģa atrašanās vietas reģistrēšanas datums UTC (GGGGMMDD)

                                 Laiks

                                 TI

                                 O

                                 Atrašanās vietas dati: kuģa atrašanās vietas reģistrēšanas laiks UTC (HHMM)

                                 Ieraksta beigas

                                 ER

                                 O

                                 Sistēmas dati: apzīmē ieraksta beigas

                           Rakstzīmju kopa: ISO 8859.1
                     Datus pārraida pēc šāda parauga:

                                 —

                                 ziņojuma sākumu apzīmē ar divām slīpsvītrām (//) un kodu “SR”,

                                 —

                                 datu elementa sākumu apzīmē ar divām slīpsvītrām (//) un attiecīgo lauka kodu,

                                 —

                                 lauka kodu no datu elementa atdala ar vienu slīpsvītru (/),

                                 —

                                 datu pārus atdala ar tukšumzīmi,

                                 —

                                 ieraksta beigas apzīmē ar divām slīpsvītrām (//) un kodu “ER”,

                                 —

                                 fakultatīvie dati jānorāda starp ieraksta sākumu un beigām.